Presentació del número 15 de la Revista Oppidum.
L'arxiu de Josep Puig i Cadafalch.
El divendres 23 de març tot estava preparat per presentar un nou número de la revista cultural Oppidum, el quinzè, que editen l'Arxiu Comarcal del Solsonès i el Centre d'Estudis Lacetans amb el suport de l'Ajuntament de Solsona i el Consell Comarcal del Solsonès.
Però la presentació va estar envoltada d'un ambient diferent a causa de l'empresonament de diferents representats del poble català, elegits democràticament, per part de l'Estat espanyol per haver volgut donar veu a la ciutadania catalana.
Hi van haver concentracions arreu del país, davant dels ajuntaments, i, Solsona, no va ser una excepció.
La presentació s'havia d'iniciar a les vuit del vespre però es va endarrerir fins a quarts de nou.
En els darrers anys s'ha anat definint l'estructura, el format de l'acte de presentació.
La primera part té un caràcter més protocol·lari i, en la segona, es porta a terme un acte cultural relacionat amb el contingut d'algun dels treballs que es publiquen.
Així mateix, des de fa temps s'ha intentat que la segona part –la cultural- vagi prenent un major protagonisme.
El contingut de la revista que es va presentar està format pels següents articles: La creu de Llobera i dos retrats solsonins de Ramon Casas, d'Ovidi Cobacho Closa; L'eriçó de Sant Quirze de Pedret, de Xavier Bellés Ros; Element musical en un exvot del santuari de la Mare de Déu del Miracle del segle XVII, de Josep M. Salisi Clos; Grafits a Sant Llorenç de Morunys i la Vall de Lord, de Jaume Adam Vidal; La paraula feta obra.
Les aportacions de Josep Puig i Cadafalch a Solsona, de Carles Freixes Codina; La correspondència entre els germans Innocenci i Adolf Mas i Ginestà: troballes romàniques, antiquaris i l'obra de la Biblioteca Popular de Solsona (1929), de Ramon Planes Albets; Cercle Artístic i Cultural del Solsonès (CACS).
Petita crònica, de Joan Riart Vendrell.
La segona part de l'acte fou a càrrec de l'historiador Ramon Planes Albets, que treballa al Departament de Cultura.
Mostrà imatges poc o gens conegudes i conferencià breument sobre els treballs portats a terme pel Departament de Cultura de la Generalitat de Catalunya, l'any 2006, a la casa de Barcelona de Josep Puig i Cadafalch, d'identificació i valoració del seu arxiu personal, que acabà essent comprat per la Generalitat de Catalunya i que actualment és conservat a l'Arxiu Nacional de Catalunya.
Puig i Cadafalch tingué molta cura a conservar els seus documents personals, resultants del seu treball com a arquitecte i historiador, i també els de la seva activitat política.
En el decurs de l'actuació portada a terme a la seva casa, l'any 2006, dirigida per Ramon Planes, foren trobats els documents de la presidència de la Mancomunitat de Catalunya (inclosos els de Prat de la Riba), que el 1923 Josep Puig i Cadafalch havia amagat per evitar que fossin destruïts pels que suprimiren aquella primera institució nacional de la Catalunya contemporània, arran del cop d'estat i la dictadura de Primo de Rivera.
Fou repartit als assistents a l'acte un exemplar de la publicació L'arxiu de Josep Puig i Cadafalch de Ramon Planes i Albets.
En la primera part de l'acte van intervenir la presidenta del Consell Comarcal del Solsonès, el delegat territorial de cultura de la Generalitat de Catalunya a la regió central, la secretària del CEL, el director de l'ACS i un representant de l'ajuntament solsoní.
En aquesta ocasió, els parlaments van escapar-se del camí protocol·lari i van recordar els moments que estem vivim i com la cultura i la llibertat nacional de Catalunya són dos conceptes relacionats.
Tot i les circumstàncies especials, altra volta hi va haver una bona assistència de públic en aquesta cita anual de la cultura solsonina